text: ভারতের অভ্যন্তরীণ ব্যাপারে মন্তব্য করতে চাই না: এনআরসি বিষয়ে স্বরাষ্ট্রমন্ত্রী
  September 01, 2019, 05:56 PM
  Update- September 01, 2019, 05:56 PM
  গাজীপুর, ০১ সেপ্টেম্বর (ইউএনবি)- ভারতের আসামে সম্প্রতি ঘোষিত জাতীয় চূড়ান্ত নাগরিকপঞ্জি (এনআরসি) প্রসঙ্গে স্বরাষ্ট্রমন্ত্রী আসাদুজ্জামান খান রবিবার বলেছেন, আমাদের বক্তব্য স্পষ্ট- সেটা হলো আমরা কোনো দেশের অভ্যন্তরীণ ব্যাপারে মন্তব্য করছি না এবং করতে চাই না।
  তিনি বলেন, 'ভারত যদি আমাদেরকে কোনো কিছু জিজ্ঞাসা করে তখন আমরা আমাদের প্রতিক্রিয়া জানাব। সুস্পষ্টভাবে আমরা বলতে চাই, একাত্তরের পরে বাংলাদেশ থেকে কেউ ভারতে যায়নি। যারা গিয়েছে তারা আগেই গিয়েছে। ওদেশ থেকে যেমন এখানে এসেছে এখান থেকেও ওখানে গিয়েছে। কাজেই তাদের এনআরসি নিয়ে এইখানে আমাদের চিন্তিত হওয়ার কোনো কারণ নেই।'
  স্বরাষ্ট্রমন্ত্রী সকালে গাজীপুরের কাশিমপুর কেন্দ্রীয় কারাগারে ৫৬তম কারারক্ষী বুনিয়াদি প্রশিক্ষণ সমাপনী কুচকাওয়াজে প্রধান অতিথি হিসেবে যোগ দিয়ে সাংবাদিকদের বিভিন্ন প্রশ্নের জবাবে এসব কথা বলেন।
  রাজধানীতে বোমা বিস্ফোরণের বিষয়ে তিনি বলেন, 'শনিবার ঢাকায় মন্ত্রী মহোদয়ের গাড়িতে অ্যাটাক হয়নি, এটা একটি দুর্ঘটনা। যেটা নিয়ে আমাদের গোয়েন্দা সংস্থা ও পুলিশ বাহিনী তদন্ত করছে। তারপর আমরা জানাতে পারব কে করেছে, কেন করেছে।'
  স্বরাষ্ট্রমন্ত্রী কারারক্ষীদের উদ্দেশে বলেছেন, আপনাদের ওপর অর্পিত দায়িত্ব যথাযথভাবে পালন করে সরকারের সাফল্যকে আরও উজ্জ্বল করবেন। কারা অভ্যন্তর হতে জঙ্গি ও শীর্ষ সন্ত্রাসীরা যাতে কোনোভাবে সমাজ ও রাষ্ট্রবিরোধী অপতৎপরতা চালাতে না পারে সে বিষয়ে সতর্ক থাকবেন।
  আসামে এনআরসির চূড়ান্ত তালিকায় বাদ পড়েছেন ১৯ লাখেরও বেশি মানুষ। বাদ পড়া লোকজন যাতে বাংলাদেশে অনুপ্রবেশ করতে না পারে সে জন্য বিজিবি সদস্যদের সিলেট সীমান্তে সতর্ক অবস্থায় রাখা হয়েছে। পাশাপাশি স্থানীয় লোকজনকেও সচেতনতামূলক বিভিন্ন নির্দেশনা দেয়া হয়েছে।